Foto’s: Sewe na hospitaal ná dek meegeeSewe mense is beseer toe die houtdek meegegee het. (Foto: Jaco Gericke/CPF Medical Phalaborwa) SANParke sê hy is besig met ŉ ondersoek om vas te stel wat gelei het tot die gedeeltelike ineenstorting van ŉ houtdek by ŉ restaurant in die Mopani-ruskamp in die Krugerwildtuin. Janine Raftopoulos, woordvoerder van SANParke, het gesê dis nog onduidelik waarom die stellasie ineengestort het, maar amptenare het reeds met die ondersoek daarna begin. Die gedeelte wat beskadig is, is intussen om veiligheidsredes afgesper. Sewe mense is Donderdag gehospitaliseer nadat die dek meegegee het. Hulle is per helikopter en met ambulanse na hospitale geneem, het Jaco Gericke van CPF Medical gesê. Raftopoulos het gesê vyf mense is reeds ontslaan, terwyl die ander twee goed aansterk. Daar was glo altesame 14 mense op die houtstoep toe die voorval gebeur het.